KIRJALLINEN KYSYMYS E-3855/00

esittäjä(t): Daniel Varela Suanzes-Carpegna (PPE-DE) neuvostolle

(20. joulukuuta 2000)

Aihe: Laajentuminen ja aluepolitiikka: Euroopan unionin syrjäisten saaristoalueiden taloudellinen, sosiaalinen ja alueellinen yhteenkuuluvuus

Kun Luxemburgin ryhmään kuuluvien ehdokasvaltioiden (Puola, Unkari, Tekin tasavalta, Slovenia, Viro ja Kypros) kanssa oli tämän vuoden huhtikuussa neuvoteltu kaksi vuotta, käynnistettiin vuoropuhelu rakennerahastosäädösten soveltamisesta (neuvottelujen 21 luku) tähän ryhmään kuuluvissa maissa. Tässä

yhteydessä Euroopan parlamentti hyväksyi lokakuussa 2000 päätöslauselman (R5-0417/2000(1), 4.10.2000) Euroopan unionin laajentumisesta, joka sisältää Euroopan parlamentin vaatimukset liittymismenettelystä ja liittymisen yhteydessä käytävistä neuvotteluista. Päätöslauselman 102 kohdassa Euroopan parlamentti muistuttaa että Euroopan unionin on vastattava asianmukaisesti laajentumisen haasteeseen ja että laajentuminen lisää huomattavan määrän heikommassa asemassa olevia alueita unioniin; varoittaa ehdokasvaltioiden eri alueilla ilmenevän epätasapainoisen kasvun aiheuttamasta vaarasta niissä maissa, joihin unioni on laajentumassa, minkä vaaran niin tiettyjen ehdokasvaltioiden sisäpolitiikka kuin markkinavaikutukset ja jäsenvaltioista tulevat investoinnit saattavat aiheuttaa; kehottaa tämän vuoksi komissiota muotoilemaan uudelleen rakennetuen perusteet, jotta sekä ehdokasvaltioiden että nykyisten jäsenvaltioiden köyhille alueille voidaan antaa asianmukaista tukea; vaatii Euroopan unionia säilyttämään tämänhetkiset koheesiovaatimukset nykyisille viidelletoista jäsenvaltiolle riippumatta laajentumisen aiheuttamista tilastollisista muutoksista EU:n keskimääräiseen BKT:hen; mldr.

Voiko neuvosto ilmoittaa, missä määrin se ottaa tämän pyynnön huomioon liittymismenettelyssä ja Luxemburgin ryhmän kanssa käytävissä neuvotteluissa erityisesti luvusta 21? Voiko neuvosto tässä yhteydessä ilmoittaa, mitä vaikutuksia laajentumisella on taloudelliseen, sosiaaliseen ja alueelliseen yhteenkuuluvuuteen alueilla, jotka kuuluvat tavoitteeseen 1 nykyisessä 15 jäsenvaltion unionissa?

Mitä strategioita, välineitä ja mekanismeja neuvosto pitää asianmukaisina ja välttämättöminä taloudellisen, sosiaalisen ja alueellisen yhteenkuuluvuuden edistämisen jatkamiseksi tavoitteeseen 1 kuuluvilla syrjäisillä saaristoalueilla sen jälkeen, kun jäseneksi on liittynyt maita, jotka ovat vähemmän kehittyneitä kuin tavoitteeseen 1 kuuluvat alueet ja jotka heikentävät huomattavasti tähän ryhmään kuuluvien alueiden syrjäistä asemaa ja mahdollisesti merkitsevät niiden putoamista tavoitteesta 1, ainakin tilastollisesti vaikka ei todellisuudessa?

(1) 4.10.2000 hyväksytyt tekstit, s. 1.

Yhteinen vastaus kirjallisiin kysymyksiin E-3855/00 ja 3857/00

(8. maaliskuuta 2001)

Unioni ei ole vielä voinut ottaa kantaa useaan sisältöä koskevaan kysymykseen Kyproksen, Unkarin, Puolan, Viron, Tekin ja Slovenian kanssa käytävissä liittymisneuvotteluissa, ja tämä koskee erityisesti rakenne- ja koheesiorahastoja. Tämä johtuu siitä, että vielä ei ole saatavilla tarvittavaa, erityisesti yhteisön tilastojen muodossa olevaa tietoa, jotta voitaisiin päättää sellaisista kysymyksistä kuin yksittäisten ehdokkaiden kelpoisuus näistä rahastoista annettavaan tukeen. Kyseisiä asioita on siis käsiteltävä myöhemmin neuvottelujen kuluessa. Näin ollen komission ehdottamissa liittymisneuvotteluja koskevissa menettelyohjeissa, jotka neuvosto otti tyytyväisenä vastaan 4. joulukuuta 2000 antamissa päätelmissään, annetaan unionille mahdollisuus määritellä tarvittaessa aluepolitiikkaa koskevat EU:n yhteiset kannat vuoden 2002 alkupuoliskolla, ratkaisematta olevat sisältöä koskevat asiat mukaan lukien. Tavoitteena on sulkea luku toistaiseksi heti kun edellytykset on täytetty.

Maltan, Romanian, Slovakian, Latvian, Liettuan ja Bulgarian kanssa ei ole vielä aloitettu neuvotteluja aluepolitiikasta, ja olisikin palautettava mieliin, että Feiran Eurooppa-neuvoston mielestä neuvottelujen aloittaminen kaikilla yhteisön säännöstön aloilla on toteutettavissa edistyneimpien ehdokkaiden kanssa mahdollisimman aikaisin vuonna 2001. Puheenjohtajavaltio Ruotsi aikookin aloittaa neuvottelut aluepolitiikasta Maltan, Slovakian, Latvian ja Liettua kanssa.

Kuten kaikkien muidenkin neuvoteltavana olevien yhteisön säännöstön lukujen kohdalla, liittymisneuvottelut käydään voimassa olevan yhteisön säännöstön perusteella. Ennen neuvottelujen päättymistä hyväksytty uusi yhteisön säännöstö otetaan huomioon asianmukaisesti. Neuvosto ei siis voi ottaa tässä vaiheessa kantaa muihin arvoisan parlamentin jäsenen esittämiin kysymyksiin. On kuitenkin huomattava, että neuvosto on täysin tietoinen sosiaalista ja taloudellista yhteenkuuluvuutta koskevista ongelmista, jotka aiheutuvat EU:n rakennepolitiikkojen ulottamisesta koskemaan uusia jäsenvaltioita, kuten Euroopan parlamentti on korostanut.